20/08/2020 | Administración LocalMunicipal
Ortigueira
Secretaría
Aprobación definitiva da ordenanza pola que se establece un réxime transitorio de ocupación do dominio público por instalacións desmontables vinculadas á hostalería

Aprobación definitiva da ordenanza pola que se establece un réxime transitorio de ocupación do dominio público por instalacións desmontables vinculadas á hostalería Faise público, de acordo ó establecido nos artigos 70.2. da Lei 7/1985, do 2 de abril, reguladora das bases de réxime local, e 196.1. do Real Decreto 2568/1986, do 28 de novembro, polo que se aproba o Regulamento de organización, funcionamento e réxime xurídico das entidades locais, que a Ordenanza municipal pola que se establece un réxime transitorio de ocupación do dominio público por instalacións desmontables vinculadas á hostalería aprobada inicialmente polo Pleno en sesión realizada o 22 de xuño de 2020, quedou aprobada definitivamente ó non terse presentado ningunha reclamación ou suxestión durante o período de exposición ó público do expediente. Asemade, publícase o texto íntegro da devandita ordenanza municipal, que non entrará en vigor ata que transcorra o prazo ó que se refire o artigo 70.2 da Lei 7/85. Contra este acordo, que pon fin á vía administrativa, poderase interpoñer recurso contencioso-administrativo, nos termos establecidos na Lei reguladora da Xurisdición contencioso-administrativa. LIMIAR O Concello de Ortigueira regula a ocupación de solo con terrazas de hostalería nun Regulamento que data do ano 2004. A antigüidade desta norma que apenas foi modificada revelou que xa non se axusta ás necesidades e demandas actuais da sociedade. Esta feito, xa patente nos últimos anos, agravouse co inicio de proceso de desescalada do COVID-19 no que o regulamento, excesivamente inflexible, non permitía adaptarse á nova situación. Este Regulamento debe ser obxecto dunha profunda revisión que será o resultado dun proceso de diálogo tanto co sector hostaleiro coma coa cidadanía en xeral. Non obstante, este proceso requirirá tempo e o Concello debe tomar medidas inmediatas para evitar que o sector da hostalería e restauración, moi prexudicado pola pandemia do SARS-COV2, vexa agravada aínda mais a súa situación económica. Por todo elo, por medio desta norma preténdese establecer unha regulación provisional cunha vixencia claramente limitada que flexibilice os requisitos establecidos no Regulamento de aproveitamento de terreos con instalacións vinculadas á hostalería e á restauración (BOP nº 76 de 2 de abril de 2004 e BOP nº 20 de 30 de xaneiro de 2012) e establecer algunhas medidas de seguridade para evitar a propagación do SARS-COV2 no municipio, especialmente durante a temporada de verán. Artigo 1º.- Obxecto O presente regulamento ten por obxecto establecer un réxime especial transitorio de ocupación do dominio público municipal por instalacións desmontables vinculadas á hostalería e restauración ao aire libre tales como terrazas, mesas, cadeiras, quitasoles, cortaventos ou calquera outro elemento análogo. Artículo 2º.- Suxeición a autorización municipal A implantación destas instalacións require a previa obtención da autorización municipal así como, no seu caso, as previstas na normativa sectorial vixente. O documento de autorización e o seu plano de detalle deberán encontrarse no lugar da actividade a disposición dos funcionarios municipais e axentes da autoridade municipal Esta autorización incluirá tanto o permiso demanial de ocupación de terreo como a normativa urbanística de aplicación. A autorización aprobada emitirase en modelo oficial, que deberá incluír, polo menos, as dimensións do espazo sobre o que se autoriza, a súa situación e delimitación, sinalización do espazo, o número e tipo de módulo de terraza, os elementos que a compoñen indicando número de elementos, o tipo de material e a cor dos mesmos, o horario, e as limitacións ás que queda condicionada Non se outorgará mais dunha autorización por establecemento de hostalería/restauración. O Concello poderá denegar autorizacións de instalación de terrazas naqueles casos onde o esixa o interese público por razón de trazado, situación, seguridade viaria, obras públicas ou privadas, afluenza masiva de peóns, saturación, visibilidade ou accesibilidade, ou calquera outra circunstancia similar. Polas mesmas razóns poderá revogarse a autorización outorgada sen dereito a indemnización algunha. As autorizacións concedidas outórganse sen prexuízo de terceiros e mantendo a salvo o dereito de propiedade. As autorizacións habilitan aos titulares da actividade de que dependen para a instalación e explotación directa da terraza, non podendo ser cedida ou arrendada a terceiros, agás que durante a vixencia da autorización se produza un cambio de titularidade da actividade de que depende e ata a finalización desta ou da autorización Artigo 3º.- Carencia de dereito preexistente En virtude dos principios de non alleamento e non prescrición dos bens de dominio público ou da afectación e prevalencia do uso público, a mera concorrencia dos requisitos necesarios para que a ocupación poida ser autorizada non outorga dereito algún en favor da súa concesión. O Concello, considerando todas as circunstancias reais ou previsibles, poderá conceder ou denegar a autorización, facendo prevalecer o interese xeral sobre o particular. Artigo 4º.- Seguro de responsabilidade civil O titular da autorización deberá dispor dun seguro de responsabilidade civil do establecemento principal que deberá estender a súa cobertura, sen franquía algunha, aos posibles riscos que puideran derivarse do funcionamento da terraza Artigo 5º.- Condicións do espazo no que se pretenda situar a terraza. Modalidades de ocupación 1. A terraza deberá cumprir as seguintes condicións segundo o uso do espazo no que se ubique: a) En rúas de tráfico rodado: · A terraza situarase na beirarrúa coa que linde o establecemento sempre que a súa dimensión e configuración física o permitan, segundo a localización que determine o Concello na autorización, procurando a accesibilidade universal a edificios e establecementos, así como a persoas con discapacidade visual. · Cando o anterior non sexa posible, admitirase a colocación da terraza na beirarrúa situada no outro lado da calzada. · En ambos casos, as terrazas instalaranse nas beirarrúas deixando unha distancia suficiente coas fachadas dos edificios a fin de facilitar o paso dos peóns en condicións de accesibilidade universal. · Autorizarase a ocupación de prazas de aparcamento con instalacións de terrazas na fronte do local ou, no seu defecto, no outro lado da calzada, sempre e cando a instalación reúna condicións de seguridade con respecto á zona de tráfico rodado. A estes efectos, estarase ao disposto no artigo 6.6. b) Nas rúas de tránsito peonil As terrazas situaranse de tal modo que respecten a accesibilidade universal a edificios e establecementos, así como a persoas con discapacidade visual. Se terá en conta a accesibilidade de vehículos de emerxencia, vehículos autorizados e de servizos, así como os accesos a garaxes autorizados polo Concello. c) Nas prazas e espazos libres Soamente poderán optar a unha autorización aqueles establecementos cuxas fachadas dean fronte aos mesmos aínda que se sitúen ao outro lado da calzada.2. Normas comúns: A terraza colocarase fronte a fachada do establecemento. Con carácter xeral, a terraza poderá ocupar o longo equivalente á fronte de dita fachada. O ancho máximo da terraza determinarase en función da configuración física do espazo onde se sitúen respectando a accesibilidade universal, o tránsito peonil e o uso público en xeral. O Concello poderá autorizar que a terraza teña maiores dimensións, especialmente, cando elo sexa preciso para respectar as normas ou recomendacións emitidas polas autoridades sanitarias no contexto do crise do COVID-19. En todo caso, deberá garantirse unha distancia mínima de dous metros entre grupo de usuarios. Naqueles casos nos que poida ser necesario distribuír un espazo limitado entre varios establecementos con opción a ocupalo, realizarase de xeito proporcional respectando a prioridade de cada un deles de ocupar a fronte da súa fachada. O Concello resérvase o dereito a determinar na autorización o número máximo de módulos da terraza, as condicións ou restricións que se estimen convintes, así como a súa concreta ubicación. O Concello poderá denegar solicitudes por razóns da distribución do espazo ou interese público sen dereito a indemnización algunha. Aínda cando un espazo reúna todos os requisitos para a colocación dunha terraza esta poderá non autorizarse, autorizarse con dimensións inferiores ás solicitadas, ou con outra ubicación sexa porque a súa instalación dificultara o tránsito peonil, o uso público ou doutros servizos. Nos casos nos que as características da rúa, do tráfico ou razóns de seguridade o aconsellen, a criterio do Concello, procederase a denegar o permiso de instalación da terraza. A denegación da autorización ou a modificación da solicitude en ningún caso dará dereito a indemnización. Artigo 6º.- Condicións para a instalación da terraza e do seu mobiliario Os elementos de mobiliario urbano que se instalen están suxeitos ás seguintes prescricións: 1. Con carácter xeral non poderá colocarse mobiliario, elementos decorativos ou revestimentos de chan que non estean incluídos expresamente na autorización.2. Queda prohibida a instalación de máquinas expendedoras automáticas, recreativas, de xogos de azar, billares, futbolíns, ou calquera outra de características análogas.3. A utilización dos servizos públicos non se verá obstaculizada, debendo deixarse completamente libres para a súa utilización inmediata, se fose preciso, os seguintes elementos: a) As paradas de transporte público regularmente establecidas e os pasos de peóns en toda a súa lonxitude. b) As pasaxes de vehículos en todo o seu largo. c) As saídas de emerxencia en todo o seu largo. d) Respectarase unha distancia suficiente aos distintos elementos de mobiliario urbano, sinais de tráfico e báculos de alumeado que garanta a súa función e que permita os labores de mantemento.4. A colocación das mesas e cadeiras levarase a cabo respectando as distancias que impoñan ou recomenden as autoridades sanitarias no contexto do COVID-19 que, en todo caso, deberá garantir unha distancia mínima de dous metros entre grupo de usuarios.5. Deberá garantirse o acceso a todos os servizos e equipamentos municipais, e de compañías de servizos, as vinte e catro horas do día 6. No caso de que a terraza se sitúe en prazas de aparcamento terá que levarse a cabo nunha tarima portátil con cortaventos exteriores que a ille tanto do tráfico rodado coma dos vehículos estacionados.7. Non se permite que ningún elemento da terraza quede ancorado ao chan nin á fachada. Artigo 7º Vixencia da autorización A autorización que se solicite ao amparo desta ordenanza terá unha vixencia máxima dun ano non prorrogable. Artigo 8º.- Solicitudes Poderá solicitar autorización para a instalación dunha terraza o titular da actividade do establecemento do que depende, ou o seu representante acreditado. As solicitudes de autorización que se presenten irán acompañadas da seguinte documentación: a) Licenza ou título habilitante de apertura do establecemento ou acreditación de tela concedida, ou, no seu caso, referencia ao seu expediente de concesión ou transmisión. b) Relación dos elementos que se pretendan instalar, con indicación expresa do seu número, características, materiais, cores e, no seu caso, altura. c) Planos de situación da terraza e de detalle a escala axeitada, con indicación da superficie a ocupar, fronte da fachada do establecemento, largo de beirarrúa e, no seu caso, largo da rúa peonil. Indicaranse ademáis a localización doutros elementos dos espazos públicos que condicionen a instalación da terraza d) Medidas protectoras do espazo público ocupado (tarimas, materiais de apoio ao chan, etc.). e) Documento acreditativo da vixencia e de estar ao corrente no pagamento da póliza de seguros a que se refire o artigo 4. g) Autorizacións sectoriais se foran necesarias. h) De pretender ocupar espazos nos que, de conformidade co previsto nesta ordenanza, tería dereito preferente outro establecemento hostaleiro ou de restauración, conformidade do titular de dito establecemento. h) Orzamento da instalación. i) No seu caso, xustificante de pago da taxa por ocupación de terreos de uso público con mesas, cadeiras, tribunas e outros elementos análogos con finalidade lucrativa. Artigo 9º.- Procedemento 1. Iniciarase mediante solicitude en impreso normalizado que conterá, polo menos, os datos sinalados no artigo 66 da Lei de procedemento administrativo común das Administracións Públicas, ao que se xuntará a documentación prevista no artigo anterior.2. O órgano competente para tramitar este procedemento será o Departamento de Servizos Xerais e resolverase polo Alcalde ou Concelleiro en quen delegue.3. Achegada a solicitude, o Departamento de Servizos Xerais disporá dun prazo de dez días para examinala e requirir ao interesado para que no prazo de dez días emende a falta ou presente a documentación preceptiva, indicándolle que se non o fai entenderase que desistiu do seu pedimento e que, logo da resolución, se arquivará sen máis trámite. O requirimento suspenderá o prazo para resolver dende a data de saída do requirimento ata a data de presentación da subsanación ante o Concello. Subsanada a solicitude, remitirase ao Departamento de Urbanismo e Policía Local para que informen sobre a procedencia da terraza solicitada nas materias da súa competencia. Nestes informes deberán especificarse as condicións ás que debe suxeitarse a autorización que, no seu caso, se outorgue e particularmente os elementos aos que fai alusión o artigo 2.3. Os ditos informes deberán remitirse ao Departamento de Servizos Xerais en dez días.4.- Remitidos ao Departamento de Servizos Xerais os anteditos informes, darase audiencia ao interesado para que alegue o que estime oportuno. Poderá prescindirse deste trámite cando os informes estean plenamente conformes co proposto polo interesado.5.- A continuación, este Departamento redactará unha proposta de resolución que será elevada á Alcaldía.6.-O expediente finalizará con resolución nalgún dos seguintes sentidos: a) De denegación, que non outorgará dereito a indemnización algunha. b) De outorgamento, indicando consonte ao contido dos informes, as características da terraza e do seu mobiliario, composición, ubicación e ocupación do solo de uso público, altura, materiais e cores, obriga de retirada así como as condicións e medidas correctoras que, no seu caso, a instalación proxectada deberá cumprir para se axustar á normativa aplicable.7.- A resolución notificarase ao interesado no prazo máximo dos meses. Transcorrido este prazo entenderase desestimada a solicitude por silencio administrativo.8.- A Alcaldía, por razóns de interese público debidamente motivadas, poderá declarar a urxencia destes procedementos reducindo os seus prazos á metade. DISPOSICIÓN ADICIONAL Primeira. Redactaranse os modelos normalizados para a solicitude de terrazas e os modelos de autorización seguindo o establecido na presente ordenanza Segunda. En todo o non disposto nesta ordenanza será de aplicación o Regulamento de aproveitamento de terreos con instalacións vinculadas á hostalería e á restauración. Non obstante, non serán de aplicación os artigos 1, 2, 3, 5, 6, 7, 8, 9 e 10.1. cando se refiran á ocupación do dominio público municipal. DISPOSICIÓN FINAL Primeira Esta norma entrará en vigor ao día seguinte á data da publicación do acordo de aprobación definitiva e do texto da ordenanza no Boletín Oficial da Provincia e permanecerá vixente ata o remate do ano 2020. Sen prexuízo do anterior, esta norma seguirá aplicándose ás autorizacións outorgadas ao seu amparo mentres permanezan vixentes. O que se fai publico aos efectos oportunos e para xeral coñecemento Ortigueira 14 de agosto de 2020 O Alcalde Juan Vicente Penabad Muras